b'\n_START_ARTICLE_\nRitualbog\n_START_PARAGRAPH_\nRitualbog (ogs\xc3\xa5 kaldet kirkeordning) er en forordning over gudstjenestens og de kirkelige handlingers liturgi._NEWLINE_Ritualbogen er en minuti\xc3\xb8s trin-for-trin-gennemgang af gudstjenesternes og ritualernes led, hvori det bl.a. fremg\xc3\xa5r hvad pr\xc3\xa6sten skal sige hvorn\xc3\xa5r, hvorn\xc3\xa5r menigheden skal rejse sig og s\xc3\xa6tte sig osv._NEWLINE_Forskellige trossamfund har deres egne ritualb\xc3\xb8ger. Den danske folkekirke benytter Ritualbogen autoriseret ved kongelig resolution af 12.juni 1992, medens den romersk-katolske kirke fx bruger messebogen Missale Romanum fra 1969.\n_START_SECTION_\nFolkekirken\n_START_PARAGRAPH_\nDen aktuelt g\xc3\xa6ldende ritualbog for folkekirken er "Ritualbog\xc2\xa0(Gudstjenesteordning for Den Danske Folkekirke)" autoriseret ved kongelig resolution af 12. juni 1992, men generelt g\xc3\xa6lder det i folkekirken, at tidligere ordninger ikke tr\xc3\xa6der ud af kraft, n\xc3\xa5r en ny autoriseres. Derfor kan man stadig finde \xc3\xa6ldre ritualer brugt i folkekirken. De v\xc3\xa6sentligste ordninger siden reformationen har v\xc3\xa6ret Kirkeordinansen fra 1537 \xe2\x80\x93 udgivet umiddelbart efter reformationen \xe2\x80\x93 og Kirkeritualet fra 1685, der i lange tider udgjorde en slags "grundlov" for Folkekirken. Hertil kom visse mere generelle bestemmelser "om religionen og gejstligheden" i anden bog af Christian V\'s Danske Lov fra 1683. Senere betydende ritualb\xc3\xb8ger har v\xc3\xa6ret ritualb\xc3\xb8gerne fra 1895 og 1912._NEWLINE_Ritualbogen udg\xc3\xb8r sammen med alterbogen og salmebogen de b\xc3\xb8ger, som pr\xc3\xa6st og menighed benytter til gudstjenesten i Folkekirken. Et v\xc3\xa6sentligt uddrag af ritualbogen er trykt bagerst i de fleste salmeb\xc3\xb8ger. I folkekirken skal pr\xc3\xa6sten have menighedsr\xc3\xa5dets samtykke til at anvende anden autoriseret liturgi eller andre autoriserede ritualer end dem, der hidtil er anvendt i menigheden.'